पोन्नन मन मारियै रेई गेया। थोड़े चिरें गै बसैन्त टापू आली बक्खी फी रौला पेया। केईं लोक मछुएं पर चढ़दे लब्बे ते मछुए पत्तनै आली बक्खी औन्दे सेई होन लगे। वल्ली ते पोन्नन टिक टिकी लाइयै औन्दे मछुएं गी दिक्खन लगी पे। किश्तियां बिन्द बिन्द कोल आइयां ता स्वारियां पन्छोन लगी पइयां। जिस मछुए पर सिंह धुजा लहरा करदी ही ओदे पर चक्करवर्ती ते सिर मनाये दे इक साधु महाराज बैठे दे हे। दूए मछुए पर त्रै जनानियां हियां। इक कुन्दवी ही ते दूई शिवें दी भक्तन ही पर ए त्री कुन ऐ? बिन्द धरोइयै दिक्खेया तां उनें गी होर मता चर्ज लग्गा। ए ते महारानी अरुलमोली ऐ। मछुए कण्ढै आई लग्गे। लोक ख’ल्ल उतरे ते ओ दमैं जने सबनें गी भुल्लियै महारानी अरुलमोली दे पैंरें जाई डिग्गे ते टिक टिकी लाइयै महारानी पासै गै दिक्खन लगी पे।